TARYBOS REGLAMENTAS (EB) Nr. 645/2008
2008 m. liepos 8 d.
kuriuo leidžiama naudoti tam tikrų žuvininkystės produktų importo į Kanarų salas autonomines Bendrijos tarifines kvotas ir numatomas jų administravimas
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 299 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
pasikonsultavusi su Europos ekonomikos ir socialinių reikalų komitetu,
pasikonsultavusi su Regionų komitetu,
kadangi:
(1)
Tarybos reglamentu (EB) Nr. 704/2002 (1) ir kitais teisės aktais leista naudoti tam tikrų žuvininkystės produktų importo į Kanarų salas autonomines Bendrijos tarifines kvotas bei numatytas jų administravimas laikotarpiui nuo 2002 m. sausio 1 d. iki 2006 m. gruodžio 31 d.
(2)
Tarybos reglamentu (EB) Nr. 791/2007 (2) buvo nustatyta nauja papildomų išlaidų, patirtų prekiaujant tam tikrais atokiausių Azorų, Madeiros, Kanarų salų, Prancūzijos Gvianos bei Reunjono regionų žuvininkystės produktais, kompensavimo schema.
(3)
Dėl išskirtinės geografinės Kanarų salų padėties tam tikrų vietos vartojimui labai svarbių žuvininkystės produktų tiekimo šaltinių atžvilgiu šis sektorius patiria papildomų sąnaudų. Šią natūralią kliūtį, kaip pripažinta Sutarties 299 straipsnio 2 dalyje, kylančią dėl izoliuotumo, tolimumo ir atokumo, galima pašalinti, inter alia, laikinai sustabdant muitų taikymą trečiųjų šalių atitinkamų produktų importui pagal atitinkamo dydžio Bendrijos tarifines kvotas.
(4)
2004 m. liepos 29 d. ir 2006 m. liepos 19 d. Ispanijos valdžios institucijos pateikė ataskaitas apie Reglamento (EB) Nr. 704/2002 3 straipsnyje nurodytų priemonių įgyvendinimą ir paprašė pratęsti tų priemonių taikymą 2007-2013 m. laikotarpiui. Remdamasi minėtomis ataskaitomis, Komisija išnagrinėjo priimtų priemonių poveikį tam tikrų žuvininkystės produktų importui į Kanarų salas.
(5)
Ispanijos valdžios institucijų pateiktose ataskaitose nurodyta, kad Reglamentu (EB) Nr. 704/2002 leistos naudoti kvotos nebuvo išnaudotos.
(6)
Tarifinės kvotos, panašios į Reglamentu (EB) Nr. 704/2002 tam tikriems žuvininkystės produktams leistas naudoti tarifines kvotas, yra pagrįstos, nes jos atitiktų Kanarų salų vidaus rinkos poreikius kartu užtikrinant, kad sumažintu muitu apmokestinamų į Bendriją importuojamų produktų srautai ir toliau būtų nuspėjami bei aiškiai nustatomi.
(7)
Kadangi Reglamentu (EB) Nr. 704/2002 leistos naudoti kvotos nebuvo išnaudotos, tikslinga leisti naudoti mažesnį kvotų kiekį.
(8)
Siekiant, kad nebūtų pakenkta vidaus rinkos vientisumui ir darnai, turėtų būti imtasi priemonių užtikrinti, kad žuvininkystės produktai, kuriems leista nebetaikyti muitų, būtų skirti tik Kanarų salų vidaus rinkai.
(9)
Turi būti imtasi priemonių užtikrinti, kad Komisija būtų nuolatos informuojama apie atitinkamų importų apimtį, kad prireikus ji galėtų imtis veiksmų užkirsti kelią spekuliaciniams veiksmams arba prekybos iškraipymui.
(10)
Šiam reglamentui įgyvendinti būtinos priemonės turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (3).
(11)
Be to, siekiant užtikrinti suderinamumą su Reglamentu (EB) Nr. 791/2007 įdiegta schema, turėtų būti leista tarifines kvotas naudoti 2007-2013 m. laikotarpiu ir siekiant užtikrinti Reglamentu (EEB) Nr. 704/2002 nustatytų priemonių tęstinumą, tikslinga šiame reglamente numatytas priemones taikyti nuo 2007 m. sausio 1 d.,
PRIĖMĖ ŠĮ REGLAMENTĄ:
1 straipsnis
1. Bendrojo muitų tarifo muitų, taikomų šio reglamento priede išvardytų žuvininkystės produktų importui į Kanarų salas, taikymas tame priede nurodytam kiekiui visiškai sustabdomas nuo 2007 m. sausio 1 d. iki 2013 m. gruodžio 31 d.
2. 1 dalyje nurodytas sustabdymas taikomas tik Kanarų salų vidaus rinkai skirtiems produktams. Jis taikomas tik žuvininkystės produktams, kurie yra iškraunami iš laivo arba orlaivio prieš Kanarų salų muitinėms pateikiant išleidimo į laisvą apyvartą muitinės deklaraciją.
2 straipsnis
1. Ispanijos kompetentingos institucijos iki 2010 m. gegužės 31 d. pateikia Komisijai ataskaitą dėl 1 straipsnyje numatytų priemonių įgyvendinimo. Komisija nagrinėja tų priemonių poveikį ir prireikus, remdamasi ta ataskaita, siūlo Tarybai atitinkamus importuotinų kiekių pakeitimus.
2. Ispanijos kompetentingos institucijos iki 2012 m. gegužės 31 d. pateikia Komisijai ataskaitą dėl 1 straipsnyje nurodytų priemonių įgyvendinimo po 2010 m. Komisija iš naujo nagrinėja tų priemonių poveikį ir, remdamasi savo išvadomis, teikia Tarybai atitinkamus pasiūlymus dėl laikotarpio po 2013 m.
3 straipsnis
1. Jei Komisija turi pagrindo manyti, kad šiuo reglamentu sustabdžius muitų taikymą buvo iškreipta prekyba konkrečiu produktu, ji gali laikinai panaikinti sustabdymą ne ilgesniam negu 12 mėnesių laikotarpiui, laikydamasi 4 straipsnio 2 dalyje nurodytos valdymo procedūros. Importo muitų už produktus, kurių muitų taikymo sustabdymas buvo laikinai panaikintas, mokėjimas užtikrinamas garantija. Šie produktai išleidžiami į laisvą apyvartą Kanarų salose tik pateikus tokią garantiją.
2. Per 1 dalyje nurodytą 12 mėnesių laikotarpį Taryba, remdamasi Komisijos pasiūlymu, gali nuspręsti galutinai panaikinti muitų taikymo sustabdymą. Tuo atveju garantija užtikrintos muitų sumos galutinai surenkamos.
3. Jei remiantis 2 dalimi per 12 mėnesių laikotarpį galutinis sprendimas nepriimamas, garantija grąžinama.
4 straipsnis
1. Komisijai padeda Tarybos reglamentu (EEB) Nr. 2913/92, 1992 m. spalio 12 d., nustatančiu Bendrijos muitinės kodeksą, įsteigtas Muitinės kodekso komitetas (4) (toliau - komitetas).
2. Jei yra nuoroda į šią dalį, taikomi Sprendimo 1999/468/EB 4 ir 7 straipsniai, atsižvelgiant į jo 8 straipsnį.
Sprendimo 1999/468/EB 4 straipsnio 3 dalyje nustatytas laikotarpis - trys mėnesiai.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d. iki 2013 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 8 d.